open-index/open-wikipedia-markdown huggingface dataset:
קמינו ריאל (מחזה)

**קמינו ריאל** (באנגלית: **Camino Real**) הוא מחזה משנת 1953 בסגנון תיאטרון האבסורד מאת טנסי ויליאמס.

המחזה מבוסס על סיפור קצר שכתב המחזאי ויליאמס והמחיז הבמאי איליה קאזאן כתרגיל בסדנת התיאטרון שלו (אולפן השחקנים). בעצת קאזאן, איתו שיתף פעולה במספר הצגות, החליט ויליאמס להתאים את המחזה לאורך מלא, והשניים העלו אותו על במת ברודוויי בשנת 1953 (עוזרת הבמאי הייתה אנה סוקולוב).

## עלילה

המחזה מביא את סיפורן של מגוון דמויות המוכרות מעולם הספרות כגון, קזנובה, דון קישוט, סנצ'ו פנשה קמיליה ועוד, הנמצאים בבית מלון בלב המדבר, לצד באר יבשה, בהמתנה לטיסה המבוששת לבוא אשר אמורה לגאול אותם משהותם במקום המדכדך.

## תגובות המבקרים והקהל

המחזה לא זכה להצלחה בקופות ואצל המבקרים, אולם ויליאמס החשיב אותו בין הטובים במחזותיו. גם הוא וגם קאזאן, שכתב על כך בזיכרונותיו, תיארו את חוויית העלאת המחזה על הבמה כחוויה מעשירה ומעניקת השראה. המחזה עדיין עולה מדי פעם בתיאטראות.

## קישורים חיצוניים
*

קטגוריה:ערכים שבהם תבנית בריטניקה אינה מתאימה
קטגוריה:מחזות 1953
קטגוריה:מחזות אמריקאיים
קטגוריה:טנסי ויליאמס
קטגוריה:תיאטרון האבסורד
נחל השופט

שמאל|ממוזער|250px|מפל בנחל השופט
ממוזער|שמאל|200px|שלט הדרכה בכניסה לנחל
ממוזער|שמאל|200px|שרידי טחנת הקמח
**נַחַל הַשּׁוֹפֵט** (נחל שופט) הוא נחל בישראל, שנקרא על שם השופט האמריקאי-יהודי יוליאן מק. הנחל זורם באזור רמות מנשה, כשהוא מתחיל את דרכו בין היישובים רמת השופט ועין העמק, דרך קיבוץ הזורע, ומסתיים בהישפכו אל נחל קישון.

מקורות המים הם מעיינות מקומיים.

הנחל עטור צמחייה - צמחי קנה, פטל קדוש, בוקיצה שעירה, הרדוף הנחלים, שנית גדולה, גרגר הנחלים, חרוב, ערבה מחודדת, ער אציל, אשחר ארץ ישראלי, טיון דביק, עיריוני צהוב, אספרג, עשבוניים שונים כמו כלניות ועוד; בסמוך לאפיק הנחל צומחים אורנים.

ניתן למצוא בנחל נוטריות וסלמנדרות, וכן ציפורים.

מי הנחל זורמים כל השנה הודות למעיינותיו, בעין השופט, עין ריחנייה, עין סיני ועין פרור, בהם נובעים מים במשך כל השנה. מעיינות נוספים הנמצאים באפיק הנחל ומזינים אותו הם עין ששון ועין חשרת. איכות המים בנחל גבוהה.

בעין פרור ניצב מבנה משאבה, המעביר מים מהמעיין לחוות עמק השלום, וסמוך לו תל ארכאולוגי גדול, ח'רבת א-פאריה.

לאורך נחל השופט ויובליו מסלולי טיולים יפים שלאורכם שמורת טבע, נקודות תצפית, פריחה בחורף ובאביב, מעיינות, ברכות מים לשכשוך אשדות ומפלים קטנים. בשנת 2024 נחנך שביל מעגלי מונגש שהוכשר בידי קק"ל, המותאם לעגלות ולאנשים בעלי מוגבלות. שלטי המידע לאורך השביל מותאמים לבעלי מוגבלות קוגניטיבית, ושלטי ההכוונה ופסי הפרדה על השביל מותאמים ללקויי ראייה. בערוץ הנחל נמצאים גם אתרים כגון שרידי טחנת קמח עתיקה שארובתה בלבד נותרה שלמה, רמת השניים, עמק השלום ושבילי הליכה למוגבלי הליכה שמתחזקת עמותת לטם. בנוסף, בנחל עובר שביל רמות מנשה.

## קישורים חיצוניים

* יום שדה "בעקבות המפה ברמות מנשה", מנהל חברה ונוער, אגף של"ח וידיעת הארץ.
*תיאור מסלול מפורט בנחל השופט
* 
* 
* 
* יוחאי כורם, מסלול מעגלי בנחל השופט, באתר טיולי, 20 ביוני 2018
* רמת השופט - קטע ווידאו, באתר מסע אחר
* מסלול מתוך הבלוג Check In/Out, נחל השופט, 15 בינואר 2019
* 
* ד"ר ענת אביטל, מפלי עין ריחנייה בנחל השופט: ברכות ומגלשות מים קרירים לכל המשפחה, סרטון טיול בנחל השופט, באתר מטיילים עם ענת
* 

שופט
קטגוריה:רמות מנשה
קטגוריה:עמק יזרעאל
קטגוריה:הזורע
קטגוריה:עין העמק
השופט
תאגיד AAI

**תאגיד AAI** (ראשי תיבות של **Aircraft Armaments Incorporated** – חימוש כלי טיס מאוגד) היא יצרנית טכנולוגיות אוויריות והגנה מאזור האנט ואלי, מרילנד, ארצות הברית. החברה נוסדה בשנת 1950 ומחזיקה סניפים באזורים שונים של ארצות הברית ואירופה. התאגיד הוא יצרן ומפתח עיקרי של כלי טיס בלתי מאוישים. התאגיד מעסיק יותר מ-2,000 עובדים והיקף המכירות השנתי שלו הוא מעל 350 מיליון דולר. בין המוצרים המוכרים ביותר של החברה הוא הכטב"מ RQ-2 פיוניר, שנבנה ופותח בשיתוף עם התעשייה האווירית לישראל.

## קישורים חיצוניים
* 

קטגוריה:תעשיית נשק בארצות הברית
קטגוריה:יצרני מטוסים
קטגוריה:יצרני מטוסים אמריקאיים
מיקרוהיליים

**מיקרוהיליים** (בלטינית: Microhylidae), ולעיתים **צפרדעים צרות פה**, היא משפחה בסדרת חסרי הזנב.

## מיון
במשפחה 9 תת-משפחות:
*Asterophryinae
*Cophylinae
*Dyscophinae
*Melanobatrachinae
*Microhylinae
*Phrynomerinae
*Scaphiophryninae
המשפחה כוללת 413 מינים המסווגים ב-69 סוגים - מספר הסוגים הרב ביותר מבין כל משפחות חסרי הזנב.

## מאפיינים
הצפרדעים ממשפחת המיקרוהיליים חיים באזורים הטרופיים והחמימים בצפון אמריקה, דרום אמריקה, אפריקה, מזרח הודו, דרום-מזרח אסיה, גינאה החדשה ואוסטרליה. למרות שרובם נמצאים באזורים טרופיים או סובטרופיים, מספר מינים יכולים להימצא באזורים צחיחים ו/או לא-טרופיים. מינים אלו מהווים את הרוב של המינים החיים בגינאה החדשה ובאוסטרליה.

כפי ששמם רומז, הצפרדעים במשפחת המיקרוהיליים הן לרוב קטנות. גודלם של מרבית המינים אינו עולה על 15 מ"מ, אולם כמה מינים מהמשפחה שגודלם עולה על גודל זה נצפו בעבר.  הצפרדעים מהמשפחה יכולות לחיות בסביבה עצית או יבשתית, וחלקן אף יחיו בקרבת מקור מים. אלו שחיות ביבשה נמצאות לעיתים קרובות מתחת לעלים שנשרו ביער, והן יוצאות לתפוס את טרפן בלילה.

קיימות שתי צורות אופייניות לצפרדעים ממשפחה זו: אחת עם גוף רחב ופה צר, והשנייה עם פרופורציות רגילות של צפרדע. אלו מהסוג הראשון אוכלות בעיקר טרמיטים ונמלים, ואלו מהסוג השני ניזונות מהמזון האופייני לצפרדעים רגילות. אחדים מהמינים שלהם אף יטילו את ביציהן מתחת לאדמה, ולא במים כמרבית חסרי הזנב.

המיקרוהיליים של גינאה החדשה ואוסטרליה חסרים את שלב הראשן, והם מתפתחים ישירות מביצה לצפרדע. מסיבה זו, המיקרוהיליים העציים יכולים להטיל את ביציהם על העצים, ואין הם צריכים להסתכן בהטלת ביציהם על האדמה. למינים שאינם מדלגים על שלב הראשן, לרוב יש ראשנים ללא שיניים.

## גלריה

Hypopachus barberi01.jpg
Fry's Frog - Austrochaperina fryi.jpg
Banded Rubber Frog (Phrynomantis bifasciatus) (6860279924).jpg
Myersiella microps01.jpg
Paratype of Paedophryne amauensis (LSUMZ 95004).png|*Paedophryne amauensis* - הדו-חי הקטן ביותר המוכר למדע.
Tomato Frog (Dyscophus antongilli), Maroansetra, Madagascar.jpg|צפרדע העגבנייה


## קישורים חיצוניים

* 

*
קטגוריה:בעלי חיים שתוארו ב-1858
קטגוריה:טקסונים שתוארו בידי אלברט גינטר
ציטוגנטיקה

[שמאל|ממוזער|250px|[גן (ביולוגיה)|גנים מסוימים המסומנים פלואורסצנטית (באדום ובירוק) על גבי כרומוזומי אדם]]

**ציטוֹגנטיקה** (באנגלית: **Cytogenetics**) היא תחום בביולוגיה המגשר בין הגנטיקה והביולוגיה התאית (ציטולוגיה).

מקור המילה **ציטוגנטיקה** ביוונית: **קיטוֹס** פירושו "סל, מְכל" (ובהשאלה – תא).

הציטוגנטיקה מתמקדת בעיקר בחקר הכרומוזומים – מולקולות ענק רציפות של DNA המסודרות בצפיפות, מלופפות סביב חלבונים ונמצאות בכל היצורים החיים. הענף חוקר את צורות הסידור, האריזה והליפוף הייחודיות של הכרומוזומים, את המרכיבים השונים המשתתפים בסידור (היסטונים, למשל), את צורות הסימון הגרפיות של הכרומוזומים (קריוטיפ), את האירועים המתרחשים בכרומוזומים בעת חלוקת התא (מיטוזה ומיוזה), את הטלומרים (קצוות הכרומוזומים) והשפעתם על אורך חיי היצור, וכן את המחלות השונות הנגרמות כתוצאה מפגמים גנטיים כרומוזומליים (תסמונת דאון ותסמונת פרדר וילי, למשל).

הציטוגנטיקה קשורה הדוקות לגנטיקה המולקולרית, החוקרת את האופן בו מבוצעים תהליכים מולקולריים בחומר התורשתי, כגון שכפול DNA, שעתוק ותרגום. האופן שבו ארוז ה-DNA ומלופף סביב ההיסטונים משפיע בצורה מכרעת על יכולתו להיות משועתק (ומכאן – משפיע על שעתוק הגנים, ייצור החלבונים ותכונות התא). האנזים RNA פולימראז, הנצמד ל-DNA ומייצר גדיל RNA לפי תבנית ה-DNA, יכול להיצמד ל-DNA רק בזווית מסוימת, ורק כשה-DNA נגיש. גורמי שעתוק רבים, אשר מווסתים את שעתוק הגנים, עושים זאת באמצעות היצמדות לאתרים מיוחדים ב-DNA וגרימת שינויים בסידור המרחבי של ה-DNA ובמידת נגישותו ל-RNA פולימראז. הציטוגנטיקה והגנטיקה המולקולרית חוקרות במשותף את ההשפעה של אריזת הכרומוזומים על שעתוק הגנים.

## קישורים חיצוניים

* 

*
קטגוריה:תחומים בביולוגיה
אריס (מיתולוגיה)

**אֶרִיס** (ביוונית: **Έρις**) היא אלת המריבות, התוהו ובוהו ואי-ההסכמה במיתולוגיה היוונית. מקבילתה במיתולוגיה הרומית קרויה **דיסקורדיה** וההיפוך היווני שלה הוא הרמוניה.

מקובל לחשוב שאריס היא בתם של ארבוס וניקס, אך בגרסאות אחרות היא בתם של זאוס והרה, אחותו הצעירה של ארס, וחלק מהפמליה שלו.

אצל הסיודוס, בספריו תאוגוניה ומעשים וימים מוזכרות שתי אלות שונות בשם אריס.

לאריס בין השאר מיוחס המעשה שבגינו פרצה מלחמת טרויה. האלות הרה, אתנה ואפרודיטה ערכו סעודה והזמינו אליה את כל האלים, אך את אריס לא הזמינו, כדי להימנע מהסכסוכים שהיא מביאה. למרות שלא הוזמנה, באה אריס לסעודה והגישה תפוח זהב כתשורה ליפה שבין המארחות. שלוש המארחות החלו לריב ביניהן למי מגיעה התשורה. הן בחרו יחד את פאריס לשפוט ביניהן, ובנפרד הציעה לו כל אחת מהן מיני שלמונים כדי שיבחר בה. פאריס בחר באפרודיטה, שהבטיחה להשיג לו את האישה היפה ביותר בעולם. אפרודיטה עמדה במילתה ועזרה לפאריס לפתות ולחטוף את הלנה (על פי גרסה אחרת הלנה ברחה איתו מרצונה), וזאת הייתה הסיבה המוצהרת של מלחמת טרויה. מאותה סיבה, במהלך מלחמת טרויה, צידדו הרה ואתנה בקואליציית ערי יוון ואפרודיטה צידדה בטרויאנים.

בימינו-אנו ישנם מאמינים של אריס המשתיכים לדת המודרנית השנויה במחלוקת דיסקורדיאניזם, ותפוח הזהב של אריס מהווה אחד הסמלים החשובים ביותר של דת זו.

כוכב הלכת הננסי אריס קרוי על שמה, זאת עקב מחלוקות וויכוחים רבים בעולם האסטרונומיה שיצר גילויו.

## קישורים חיצוניים

* 

קטגוריה:אלים יווניים
קטגוריה:האנשה במיתולוגיה היוונית
המיסוטיים

**המיסוטיים** (שם מדעי: Hemisotidae) היא משפחה של צפרדעים מסדרת חסרי הזנב המכילה סוג אחד בלבד. בסוג זה (*Hemisus*) נמצאים תשעה מינים. הם חיים באזורים הטרופיים והסובטרופיים באפריקה שנמצאים דרומית למדבר סהרה.
## מאפיינים
גודלם של ההמיסוטיים בינוני, והם מגיעים לאורך של 8 סנטימטרים. גופם עגלגל, והם בעלי רגליים קצרות. ראשם קטן וצר, ואפם חזק ומורם כלפי מעלה.

הצפרדעים במשפחת ההמיסוטיים הן צפרדעים חופרות, קרי הן מכלות את מרבית זמנן מתחת לאדמה. הנקבה חופרת בזמן חיבוק הכלולות, והיא תטיל את ביציה במחילה שחפרה. הזכר בדרך כלל יוצא מהמחילה, והנקבה נשארת לשמור על הביצים. ברגע שיורד גשם בכמות מספקת, האם תחפור בעזרת אפה כלפי מקור מים בו יוכלו לשהות הראשנים עד שיעברו מטמורפוזה. הראשנים יכולים להישאר מחוץ למים במשך מספר ימים עד לכניסתם למקור המים. בשונה מיתר הצפרדעים החופרות, הצפרדעים ממשפחת ההמיסוטיים חופרות קודם עם הראש, בעוד היתר חופרות קודם עם חלקן האחורי.

חלק ממיני משפחת ההמיסוטיים משמשים כחיות מחמד.

## מיון
* סוג *Hemisus*
** *[[Hemisus barotseensis]]*
** *[[Hemisus brachydactylus]]*
** *[[Hemisus guineensis]]*
** *[[Hemisus guttatus]]*
** *[[Hemisus marmoratus]]*
** *[[Hemisus microscaphus]]*
** *[[Hemisus olivaceus]]*
** *[[Hemisus perreti]]*
** *[[Hemisus wittei]]*

## קישורים חיצוניים

קטגוריה:בעלי חיים שתוארו ב-1859
קטגוריה:טקסונים שתוארו בידי אלברט גינטר
קטגוריה:ניאובטרכיה
ארטרולפתיים

**ארטרולפתיים** (שם מדעי: Arthroleptidae) היא משפחה בסדרת חסרי הזנב, שחבריה נמצאים באפריקה דרומית למדבר סהרה. הצפרדעים ממשפחה זו ידועות בטון הגבוה של קרקורן. הן נחשבות לקטנות, היות שגודלן אינו עולה על ארבעה סנטימטרים. ניתן למצוא אותן בעיקר על הקרקע של יערות הגשם. במהלך התפתחותן, הן מדלגות על כל שלב שנושא בחובו חיים במים. כך, הביצים מוטלות על היבשה בבקיע צר או מתחת לעלים, והצאצא עובר התפתחות ישירה מביצה לצפרדע. לעיתים, הצפרדעים הבוקעות מהביצים יהיו לאחר שתהליך המטמורפוזה הסתיים, ולעיתים הן תהיינה בעלות זנב גם לאחר הבקיעה.

משפחה זו כוללת מין מיוחד במינו: צפרדע שעירה (*Trichobatrachus robustus*). הזכרים של הצפרדע השעירה דוגרים על הביצים במשך זמן רב. יש המשערים כי שערותיהם מסייעות להם בנשימה דרך העור בזמן שהם בתוך המים, עת הריאות שלהם אינן נושמות.

## טקסונומיה
משפחת הארטרולפתיים מופרדת לשתי תת-משפחות: אסטילוסטרניים (Astylosterninae) ו-Arthroleptinae. עם זאת, אחרים מחשיבים אותן בתור שתי משפחות נפרדות.

תת-משפחת ה-Astylosterninae מורכבת מהסוגים הבאים:
* *[[Astylosternus]]*
* *[[Leptodactylodon]]*
* *Leptopelis*
* מין יחיד - *[[Nyctibates corrugatus]]*
* מין יחיד - *[[Scotobleps gabonicus]]*
* מין יחיד - צפרדע שעירה (*Trichobatrachus robustus*)

תת-משפחת האסטילוסטרניים (Arthroleptinae) מורכבת מהסוגים הבאים:
* *[[Arthroleptis]]*
* *[[Cardioglossa]]*
* *[[Schoutedenella]]*

## קישורים חיצוניים

## הערות שוליים

קטגוריה:בעלי חיים שתוארו ב-1869
קטגוריה:טקסונים שתוארו בידי סט. ג'ורג' ז'קסון מיורט
*
חדרי המוח

ממוזער|250px|חדרי המוח
250px|ממוזער|שמאל|חדרי המוח
**חדרי המוח** (Ventricles) הם מערכת של חללים במוח המחוברים ביניהם, ומלאים בנוזל המוח והשדרה (CSF). הם מצופים בשכבת אפנדימה שהיא אפיתל דק. במקומות מסוימים בחדרים מצויה מקלעת דמים (Choroid plexus), האחראית לייצור נוזל המוח והשדרה.

במוח קיימים ארבעה חדרים:
* שני החדרים הלטרליים (הימני והשמאלי)
* החדר השלישי
* החדר הרביעי

## החדרים הלטרליים
כל חדר הוא בצורת C הנמצא מתחת לקליפת המוח ועובר "דרך" כל האונות הקורטיקליות. מתקשרים עם החדר השלישי דרך החלל התוך-חדרי (הפורמינה של מונרו). כל אחד מהחדרים הלטרליים מתחלק לחמישה חלקים: 
# Anterior horn - קרן קדמית לכיוון האונה המצחית, מקבלת את צורתה מראשו של הגרעין הזנבי, המגדיר את גבולותיו הצדדיים, ומכפיס המוח, המגדיר את גבולותיו העליונים.
# Body - גוף באזור האונות המצחית והקודקודית המגיע עד לכפיס המוח, מקבל את צורתו מגוף הגרעין הזנבי, המגדיר את גבולותיו העליונים, ומהתלמוס, המגדיר את גבולותיו התחתונים.
# Posterior horn - קרן אחורית לכיוון האונה העורפית - האחרונה בסדר ההתפתחות של החדרים, ובעלת שונות רבה בגודל. תופעה מעניינת היא שפעמים רבות, הקרן האחורית השמאלית גדולה יותר מזו הימנית, אצל אנשים הכותבים ביד ימין.
# Inferior horn - הקרן התחתונה/ הרקתית, אשר מכוונת לאונה הרקתית, מקבל את צורתו מזנב גרעין הקאודט המגדיר את גבולותיו העליונים ומההיפוקמפוס המגדיר את גבולותיו התחתונים.
# Atrium/ Trigone - אטריום או טריגון - המקום בו הגוף פוגש את הקרן האחורית והקדמית.

## החדר השלישי
החדר השלישי ממלא את רוב החלל האמצעי של הדיאנצפלון וצורתו כשל דונאט מעוותת. החור של הדונאט הוא interthalamic adhesion, אשר חוצה את החדר השלישי אצל מרבית בני האדם. החדר השלישי מסתיים ב lamina terminalis - זכר לקִצו של הצינור הנוירונלי העוברי. החדר השלישי מקבל את צורתו בעיקר מהתלמוס וההיפותלמוס. בסופו של החדר השלישי ישנה היצרות שמסמלת את סוף החדר השלישי ותחילת האקוודוקט של סילביוס אשר חוצה את המוח האמצעי.
המתאר של החדר השלישי חושף ארבע בליטות שנקראות recesses ומסמלות מיקומים שונים. שתי בליטות הנמצאות לפני ומאחורי תצלובת הראייה ושתי בליטות הנמצאות באזור בלוטת האצטרובל. גגו של החדר השלישי הוא למעשה ממברנה המכילה מקלעת דמים (רשת של כלי דם).

## החדר הרביעי
החדר הרביעי נמצא בין המיספרות המוח הקטן בחלקו העליון ובין חלקי הפונס והמוח המוארך בחלקו התחתון. צורתו היא כצורת אוהל שגגו מורם מעט, ההתרוממות של הגג יוצרת בליטות אשר חודרות לתוך המוח הקטן. החלק שרוסטרלי לקודקוד האוהל נקרא Superior medullary velum, ואילו החלק הקאודלי לקודקוד האוהל נקרא Inferior medullary velum. הרצפה (rhomboid fossa) יחסית שטוחה ובעלת צורת יהלום, בהתאמה לכך שהחדר הרביעי הולך ומצר אל האקוודוקט של סילביוס ולבסוף לתעלה המרכזית - central canal. בנקודת הקודקוד של היהלום הופך החדר הרביעי לצינור צר (Lateral recess) שממשיך ומתלפף סביב גזע המוח ומסתיים בחיבור לפלוקולוס של המוח הקטן. ה-Superior medullary velum הוא שכבה דקה של חומר לבן - אקסונים הקשורים למוח הקטן, ואילו ה-Inferior medullary velum הוא ממברנה המכילה מקלעת דמים, בדומה לגג החדר השלישי.

החדרים השלישי והרביעי מחוברים ביניהם על ידי Aquaductus cerebri Silvii.

בחדרי המוח כאמור זורם הנוזל המוחי-השדרתי שמגיע דרך החדר הרביעי לתעלה המרכזית (Canalis Centralis) שנמצאת בחוט השדרה.

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:המוח
כלקופיריט

**כַּלְקוֹפִּיריט** הוא מינרל סולפידי, שנוסחתו הכימית  CuFeS2, והוא מורכב מגבישים טטרהדריים. שמו הוא הלחם של המילה היוונית כַלְקוֹס (χαλκός, נחושת) ופיריט.

בחשיפה לאוויר עובר הכלקופיריט תהליך של חמצון ומתפרק למגוון תחמוצות, הידרוקסידים וגופרות. מינרלי נחושת נלווים כוללים את הסולפידים בורניט (Cu5FeS4), כלקוציט (Cu2S), קובליט (CuS), דיגניט (Cu9S5) ; הפחמות מלכיט ואזוריט, ולעיתים רחוקות תחמוצות כדוגמת קופריט (Cu2O). לעיתים נדירות בלבד מוצאים כלקופיריט יחד עם נחושת טבעית.

## זיהוי
לעיתים קרובות טועים בין כלקופיריט לפיריט, אף על פי שהמבנה הקריסטלוגרפי של הפיריט הוא קובייתי ולא טטרגונלי כשל הכלקופיריט. בנוסף, הכלקופיריט מופיע בצורת גושים ולא גבישים, הוא פריך פחות, צבעו צהוב כהה יותר עם גוון ירקרק וברק שמנוני.

לעיתים קרובות מכונה הכלקופיריט "נחושת צהובה" בשל צבעו ותכולת הנחושת הגבוהה שבו. הכלקופיריט הוא אחד המינרלים המכונים "זהב השוטים" בשל הגוון הצהוב שלו.

## כימיה

כמעט ואין מצבים בהם מוחלפת הנחושת בכלקופיריט טבעי במתכות אחרות שמקורם בסולפידים אחרים. אבץ מחליף במידה מוגבלת את הנחושת אף על פי שלכלקופיריט יש מבנה גביש כמו לספלריט

עם זאת, הכלקופיריט מזדהם לעיתים קרובות על ידי מגוון יסודות קורט אחרים כמו קובלט, ניקל, מנגן, ובדיל המחליפים את הנחושת והברזל, סלניום וארסן המחליפים את הגופרית, ויסודות הקורט כסף, זהב, פלטינה, עופרת, ונדיום, כרום פלדיום, אינדיום, אלומיניום ואנטימון.

קרוב לוודאי שיסודות אלו נוכחים במינרלים הצומחים בתוך גביש הכלקופיריט, למשל לוחיות של ארסנופיריט מייצגים ארסן, מוליבדניט המייצג מוליבדן וכוך הלאה.

## תפוצה
כלקופיריט הוא אחד ממחצבי הנחושת החשובים ביותר. אומנם תכולת הנחושת בו נמוכה יחסית (כ-25%), אבל תפוצתו הנרחבת והכמויות הרבות של מינרל זה הופכים אותו למקור חשוב להפקת נחושת. מקור שם היסוד בלטינית "Cuprum" הוא קיצור של הביטוי "aes Cyprium" – "המתכת של קפריסין" רמז למקור הנחושת העיקרי בתקופת האימפריה הרומית, מחצבי הכלקופיריט שבהרי טרודוס בקפריסין. 

עפרת כלקופיריט מופיעה במגוון סוגי עפרות. מגושים גדולים כמו בטימינס (Timmins) באונטריו לעורקים בלתי סדירים ופיזור בסלעי יסוד כדוגמת גרניט ודיוריט כמו מחצבי הנחושת של **ברוקן היל** (Broken Hill) באוסטרליה, ושל הרי האנדים.

## קישורים חיצוניים

* כלקופיריט באתר webmineral
* 

קטגוריה:מינרלי נחושת
קטגוריה:מינרלים סולפידיים
קטגוריה:מינרלים יוצרי סלעים
קטגוריה:מינרלים
קליטמנסטרה

[שמאל|ממוזער|250px|"רצח אגממנון", ציור מאת פייר-נרקיס גרה (משנת [1817); קליטמנסטרה מהססת לפני רצח אגממנון הישן, בעוד אגיסתוס דוחק בה]]
**קְלִיטֵמְנֶסְטְרָה** (יוונית: Κλυταιμνήστρα) היא דמות מהמיתולוגיה היוונית. קליטמנסטרה היא בתם של טינדראוס ולדה, אחות למחצה של הלנה, אשת אגממנון, ואם איפיגניה, אורסטס, כריסותמיס ואלקטרה.
## דמותה
קליטמנסטרה נישאה לאגממנון כאשר שהה עם אחיו מנלאוס בגלות בחצר המלך טינדראוס. לאחר מות טינדראוס ירש מנלאוס את המלוכה ועזר לאחיו, אגממנון, לכבוש את המלוכה במיקנה מידי תיאסטס ואייגיסתוס. אגממנון נבחר לעמוד בראש הצי היווני שעמד לצאת למלחמת טרויה, אך הצי לא הצליח לצאת כי לא נשבה רוח. התברר שהאלה ארטמיס מנעה את הרוח מהצי היווני כי בשעת ציד פגע אגממנון בצבי הקדוש לה. אגממנון, בלהיטותו לרצות את האלה כדי שיוכל לצאת למלחמה, הבטיח להקריב לה את בתו, איפיגניה, ועשה זאת.

בתקופה הארוכה בה היה אגממנון במלחמת טרויה, ניהלה קליטמנסטרה פרשת אהבים עם אייגיסתוס. אגממנון המנצח חזר מהמלחמה כשהוא מביא איתו את הפילגש שלו, קסנדרה, ואת התאומים שנולדו להם, פלופס וטלדאמוס. קליטמנסטרה העמידה פנים שהיא שמחה על חזרת בעלה, אך היא כעסה עליו על שהקריב את בתם, איפיגניה, ולכן קשרה קשר נגדו עם אייגיסתוס. קליטמנסטרה הכינה לאגממנון אמבט חם, ובעת שהיה באמבט כיסתה את ראשו באריג ואיפשרה לאייגיסתוס להרוג אותו. השניים הרגו גם את קסנדרה ואת ילדיה. שנים לאחר מכן נקמו ילדיה של קליטמנסטרה, אורסטס ואלקטרה, את מות אביהם והרגו את אימם ואת אייגיסתוס.

פרשות אלה זכו להנצחה בכמה טרגדיות קלאסיות כגון "אגממנון" של אייסכילוס ואף במחזות מודרניים כמו "הבכיינים" מאת חנוך לוין.

## קישורים חיצוניים

* יעל רנן, ספרות המערב: '''אגממנון''' 2.1
* 

קטגוריה:דמויות מהמיתולוגיה היוונית
קטגוריה:מיקנה
שריר הטרפז

**שריר הטרפז** (TA: Musculus trapezius) הוא שריר שטחי ורחב הממוקם באזור הגב העליון. שמו העברי של השריר מטעה, שכן שמו הלועזי של השריר נגזר מהמונח trapezium המתאר מרובע (ולא טרפז) מכיוון שצורתם של שני שרירי הטרפז יחד מזכירה דלתון (סוג של מרובע).

שריר הטרפז מחבר את חגורת הכתף לגולגולת ולעמוד השדרה בכיוונים שונים ומשמש להנעת עצם השכם במגוון תנועות.

## תיאור

לשריר הטרפז נקודות התחלה רבות הנמשכות לאורך עמוד השדרה מהגולגולת ועד לחוליה החזית התחתונה: החל בקו העורפי העליון (Linea nuchalis superior) ובגבשון העורף החיצון (Protuberantia occipitalis externa) של עצם העורף, דרך רצועת העורף (Ligamentum nuchae) והזיז הקוצי של חולית הצוואר השביעית (C7) ועד הזיזים הקוציים של החוליות החזיות (T1-T12).

מכל נקודות ההתחלה של השריר מתכנסים סיביו ומתחברים לשליש הצידי של עצם הבריח, לשיא הכתף ולקוץ השכם.

צורת החיבור של השריר בכיוונים שונים ביחס לחיבורו לחגורת הכתף יוצרת לו שלושה חלקים מובחנים בפעולתם:
*חלק עליון עם סיבים היורדים אל עצם השכם (Pars descendens musculus trapezii) - מרים את עצם השכם. בפעולה משותפת עם החלק התחתון, מסובב את עצם השכם.
*חלק אמצעי עם סיבים רוחביים (Pars transversa musculus trapezii) - מקרב את עצם השכם.
*חלק תחתון עם סיבים העולים אל עצם השכם (Pars ascendens musculus trapezii ascendens) - מוריד את עצם השכם. בפעולה משותפת עם החלק העליון, מסובב את עצם השכם.

## עיצוב
שריר הטרפז מעוצב על ידי עצב הלוואי (CN XI) ועל ידי עצבי הצוואר (C3, C4).

## ראו גם
* אנטומיה טופוגרפית (צוואר, גו במבט אחורי, בית חזה במבט צידי)
* אנטומיה - מונחים

## קישורים חיצוניים

* 

טרפז
הספק אפקטיבי מוקרן

**הספק אפקטיבי מוקרן** (באנגלית: **Effective Radiated Power**, בראשי תיבות: **ERP**) הוא מונח מתחום האלקטרומגנטיות המבטא את גודל ההספק, בוואטים, שקורן נתון פולט בכיוון האונה הראשית שלו.

ההספק האפקטיבי המוקרן מתקבל מסיכום ההגבר והניחות על פני תפוקת הכוח המשודרת (TPO) של הקורן.

לדוגמה, אם קורן נתון הוא בעל TPO של 1 ואט, ויש לו 30 דציבלים של הגבר ו-10 דציבלים של הפסד, אזי ההגבר הכולל שלו יהיה 30-10=20 דציבלים (פי 100) על פני ה-TPO וההספק האפקטיבי המוקרן (ERP) שלו יהיה 1*100=100 ואט.

באנטנות כגון אלו של מכ"ם, הגבר זה נמדד ב-dBi (דציבלים ביחס לקורן איזוטרופי).

ככל שהאונה הראשית של קורן מסוים צרה יותר כך יהיה ה-ERP שלו גבוה יותר ביחס ל-TPO.

השגת אונה ראשית צרה תלויה בדרך כלל בשני גורמים עיקריים: תדר (ככל שתדר הרדיו של אנטנה גבוה יותר, כך האונה הראשית שלה צרה יותר) וקוטר האנטנה (ככל שמפתח האנטנה גדול יותר, כך האונה הראשית שלה צרה יותר).

אנטנות גדולות מאוד, או לחלופין כאלו המשתמשות בטכנולוגיית מערך מופע, מסוגלות להביא את ה-ERP שלהן לפי 10,000 ואף פי 100,000 מערך תפוקת הכוח המשודרת.

## ראו גם
* EIRP

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:אנטנות
שיהוי (תקשורת נתונים)

**שיהוי** (מאנגלית: **Lag**, או **לאג**) הוא עיכוב תקשורתי בין מספר מחשבים, בתקשורת נתונים, ובפרט באינטרנט, כך שהנתונים מגיעים אל היעד לאחר הזמן שבו הם נחוצים או רלוונטיים.

## הסיבות לשיהוי
# מעבר של הנתונים דרך תווך תקשורתי אשר מוסיף השהייה ניכרת - כאשר הזמן שדרוש לנתונים לעבור ממחשב למחשב גדל, נוצר שיהוי יותר ויותר משמעותי.
# מעבר של הנתונים דרך מספר מערכות תקשורת שונות וצמתים ברשת (כגון נתבים או ספקי אינטרנט שונים) - כאשר בכל מעבר שכזה הנתונים עלולים לקבל עדיפות נמוכה, ומועברים הלאה לכיוון היעד רק לאחר שנתונים בעדיפות גבוהה יותר הועברו.
# מהירות תקשורת נמוכה שאינה מאפשרת לנתונים להגיע אל היעד בזמן שבו הם נחוצים או רלוונטיים.

הסיכוי להיווצרות שתי הסיבות הראשונות (אחת מהן, או שתיהן) גדל ככל שהמרחק הפיזי בין שני הקצוות גדל.

## שיהוי במשחקי רשת
במשחקי רשת, השיהוי מורגש בעיקר כאשר השרת של המשחק נמצא במרחק רב יותר באופן משמעותי משחקן מסוים ביחס לשחקן אחר. כתוצאה מכך, כל הפעולות של השחקן הרחוק מגיעות מאוחר יותר מן הפעולות של השחקן הקרוב יותר לשרת, ונוצר חוסר תיאום בין פעולות השחקנים.

## ראו גם
* זמן השהיה
* אינטרנט
* משחקי רשת
* Maximum Transmission Unit

## הערות שוליים

קטגוריה:תקשורת מחשבים
קטגוריה:משחקי וידאו: מונחים
באד אזז

**באד אז** (באנגלית: **Bad Azz**; 27 בנובמבר 1975 – 11 בנובמבר 2019) היה ראפר שהשתייך להרכב DPGC, אך היה מוכר יותר בזכות קריירת הסולו שלו. באד היה שייך לכנופיית Insane Crips הנחשבת לאלימה יחסית.

## ביוגרפיה
באז נולד בשם ג'מאר אנטוניו סטאמפס, וגדל עם אמו ואביו המאמץ ב-Hawaiian Gardens (לונג ביץ'). הוא סולק מבית הספר בגלל בעיות התנהגות, והחל לסחור בסמים. באותה התקופה הוא הכיר את סנופ דוג בחנות תקליטים בלונג ביץ'. היכרות זו גרמה לבאד להתעניין בראפ ולחשוב על קריירה בתחום. כמו ראפרים אחרים, הוא התחיל להופיע בערבי 'מיקרופון פתוח' אשר נהוגים במועדוני מוזיקה שחורה. בהמשך הוא חבר לסנופ דוג וללייבל שלו Doggystyle/Death Row. בהמשך הדרך הצטרף באד ל-LBC Crew (הרכב לונג ביץ'), יחד עם הראפרים טכניק וליל' סי סטייל. בשנת 1998 יצא אלבום הבכורה שלו Word on tha Street under בחברת התקליטים Priority Records.

נפטר ב-11 בנובמבר 2019.

## אלבומים
* World On Tha Street (1998)
* Personal Business (2001)
* Money Run (2003)
* Exceutive Decision (2003)

## קישורים חיצוניים

קטגוריה:ראפרים אמריקאים
קטגוריה:אמריקאים שנולדו ב-1975
קטגוריה:אמריקאים שנפטרו ב-2019
פלוטוס

**פלוטוס** (ביוונית: Πλοῦτος) הוא אל העושר והכסף במיתולוגיה היוונית.

## דמותו
פלוטוס הוא בנם של דמטר ויאסיון. עיניו של פלוטוס נעקרו על ידי זאוס על מנת שיוכל לחלק את מתנותיו (העושר) בלא דעה קדומה. פלוטוס מתואר כנכה, ובשל כך לוקח לו זמן רב להגיע למחוז חפצו, אולם יש לו גם כנפיים, כך שאם הוא רוצה הוא עוזב מהר מכפי שהוא הגיע.

על פי חלק מסיפורי המיתולוגיה, הוא מתגורר בשאול, מחוזו של אל המוות האדס (הגיהנום היווני) ומתואר כמחזיק בידו את קרן השפע. היפונקס היה הראשון שתיאר אותו כעיוור.

בספרות היוונית מוזכר פלוטוס במחזה "פלוטוס" מאת אריסטופאנס עיוורונו של פלוטוס מתואר באופן אירוני כגורם לחוסר הצדק בחלוקת העושר, במהלך המחזה הושבה לו ראייתו לאחר שביקר במקדש אסקלפיוס וזה מאפשר לו לחלק את העושר בצורה צודקת, דבר שגורם לפגיעה בסדרי האלים והחברה.

בדיאלוג הסאטירי "טימון" של לוקיאנוס מסאמוסאטה מציין פלוטוס להרמס כי:
:" לא זאוס הוא השולח אותי אלא פלוטו..."

בספרו של דנטה אליגיירי "הקומדיה האלוהית" מוזכר פלוטוס (המכונה שם "פלוטו") כשד דמוי זאב המדבר בשפה לא ברורה והאחראי על העושר, והשומר על המעגל הרביעי של הגיהנום, בו שוכנים הקמצנים והבזבזנים.

## קישורים חיצוניים

* 

קטגוריה:אלים יווניים
קטגוריה:כסף (אמצעי תשלום)
הפרשים (מחזה)

**הפָּרָשִׁים** הוא מחזה של המחזאי היווני אריסטופאנס שהוצג באתונה במסגרת פסטיבל הדיוניסיה. המחזה שימש כלי לנגח את קליאון - אחד האתונאים החשובים והחזקים ביותר של אותה תקופה. 
המחזה נכתב כתגובה למעשיו של קליאון שהגיש קודם לכן תביעה נגד אריסטופאנס על כך שהוא "מביך את העיר בפני זרים" במחזותיו הקומיים (גם אזרחים זרים הורשו לצפות בקומדיות שהוצגו בפסטיבל).

## תקציר העלילה
הדמות המרכזית במחזה הוא "דמוס" (ביוונית: אזרחי המדינה), שאינו חכם במיוחד, ועבדיו ניקיאס ודמוסתנס (שמותיהם של שני מנהיגי הצבא האתונאים במהלך המלחמה הפלופונזית). העבדים כועסים על הדרך שבה משרתו הראשי של דמוס, פאפלוגוניאן (המגלם למעשה את דמותו של קלאון) מתייחס לשאר העבדים ברשעות רבה, ומחליטים להביא לפיטוריו. העבדים מוצאים את מוכר הנקניקים שמסכים לסייע להם.
מוכר הנקניקים מספר לדמוס כי יעשה לעבדיו את כל הדברים הרעים שעשה פפלוגוניאן במצוותו, ואף יותר מכך, ודמוס מסכים לשכור אותו כראש המשרתים. אולם, מוכר הנקניקים רק אמר שיעשה דברים אלה, ובעצם מצליח להביא שלום (המגולם על ידי אישה יפה). עונשו של פפלוגוניאן הוא לקבל את עבודתו הקודמת של מוכר הנקניקים ולמכור נקניקים עשויות מחמורים וכלבים לזונות.

מחזה זה מציג את קלאון בצורה שלילית, אך גם לועג לעם האתונאי ומציג אותו כהפכפך, טיפש, וללא עמוד שידרה. אולם בסוף המחזה שב דמוס לנעוריו, דבר המשקף את התקווה האתונאית שעם סיום המלחמה הפלופונזית ישוב תור הזהב של אתונה.

## תרגומים
### תרגומים לעברית
* **הפרשים**, לעברית זיוה כספי, עריכה מדעית דבורה גילולה, הוצאת מאגנס, 2006.
*בשנת 2020 תרגם ניל בר (היסטוריה גדולה, בקטנה) באופן חובבני את המחזה על מנת להנגישו לקהל הרחב

### תרגומים לאנגלית
* ג'ון הוקהאם פרר, 1839.
* בנג'מין ב. רוג'רס, 1924.
* ארתור ס. ויי, 1934.

## קישורים חיצוניים

* The Knights המחזה בשלמותו 

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:קומדיות יווניות
קטגוריה:מחזות של אריסטופאנס
אלופריניים

**צפרדע טורקט-היל** (שם מדעי: *Allophryne ruthveni*) היא צפרדע יחידה בסוגה ובמשפחתה. המשפחה שייכת לסדרת חסרי הזנב. הצפרדעים הללו חיות בגיאנה, ונצואלה, סורינאם, ברזיל ובוליביה.

## מאפיינים פיזיים
זוהי צפרדע קטנה. צבעיה משתנים- גופה יכול להיות שחור עם פסים ונקודות זהובים או צהוב חיוור, או מצב הפוך- גוף זהוב או צהוב חיוור, עם פסים ונקודות שחורים. גופה שטוח, וכך גם ראשה. יש לה שק קול אחד בלבד, הנמצא מתחת ללסתה התחתונה. הרפידות באצבעותיה גדולות יחסית, והם אף יותר גדולים מהאצבעות עצמן. האוזן התיכונה שלה גלויה. היא דומה לצפרדעים ממשפחת האילניתיים, אולם הן נבדלות בצורת הקצה של הגלילים שלהן.

## מיון טקסונומי
הצפרדע מהסוג ***Allophryne*** הוא חלק ממשפחה המכילה סוג אחד בסדרת חסרי הזנב: Allophrynidae. מחלוקות רבות התעוררו בנוגע לסיווגו של מין זה, בשל היחסים האבולוציוניים המורכבים שלו. הוא צורף למשפחות כמו האילניתיים, קרפדיים, לפטודקטיליים, ועד לאחרונה המינים הקרובים אליו ביותר לא היו מוכרים וידועים.

*Allophryne* דומה בצורתו החיצונית לאילניתיים, אך הוא שונה מהם בצורת הגלילים באצבעותיו. אף על פי שיש להם דמיון מורפולוגי רב, מחקרים פילוגנטיים מ-2012 הראו כי משפחת האלופריניים היא הטקסון-אח של משפחת הצנטרולניים. גם האלופריניים וגם הצנטרולניים קרובים יחסית ללפטודקטיליים. 

## אקולוגיה והתנהגות
צפרדעים אלה הן עציות למחצה, שכן הם מבלות חלק מהזמן בשהייה על עצים שגובהם נע בין מטר אחד לשלושה מטרים, ואת חלקו האחר על האדמה. הן נוטות להתרבות מהר, שכן הן מנצלות את שלוליות המים הקטנות שנוצרות לאחר תקופה גשומה. הן נמצאות ביערות דלילים יחסית, אך הן נמנעות מחיים ביבשה חשופה. מצב שימור המין הוא ללא חשש.

## קישורים חיצוניים

## הערות שוליים

קטגוריה:ניאובטרכיה
קטגוריה:מינים יחידים במשפחתם
קטגוריה:ברזיל: דו-חיים
קטגוריה:ונצואלה: דו-חיים
קטגוריה:דו-חיים יחידים בסוגם
קטגוריה:בעלי חיים שתוארו ב-1926
Jazz (אלבום)

**Jazz** (בעברית: **ג'אז**) הוא אלבומם השביעי של להקת הרוק קווין שיצא בשנת 1978. אלבום זה הורכב משילוב של סגנונות מוזיקליים: דיסקו-פאנק ("Fun it"), סגנון בידורי ("Dreamer's Ball"), הבי מטאל ("Dead On Time"), רוק כבד ("Fat Bottomed Girls"). למרות שמו, האלבום אינו כולל מוזיקת ג'אז למעט קטע בשיר "Dreamer's Ball".(למעשה אחד הפירושים למלה jazz באנגלית הוא התלהבות) האלבום הגיע למקום השישי במצעד מכירות התקליטים בארצות הברית.

הלהקה התכוונה להפיץ את האלבום בצירוף כרזה המתארת מרוץ אופניים בו משתתפות רק נשים עירומות אשר בוים לצורך קידום המכירות שלו, אך הדבר לא יצא לפועל בארצות הברית. ניתן היה להזמין את הכרזות דרך הדואר וגרסה מוקטנת של הכרזה הופצה באחד מאלבומי האוסף שיצאו לאור אחרי מותו של פרדי מרקיורי בשנת 1991.

ברשימת ה"תודות" בתקליט, ישנה תודה ל"הרעם באדיבותו של אלוהים" (הרעם עצמו נמצא בשיר "Dead On Time").

עיצוב עטיפת האלבום הוצע על ידי רוג'ר טיילור לאחר שראה עיצוב דומה על חומת ברלין.

## רשימת שירים
### צד ראשון




### צד שני




### [[רצועת בונוס]] במהדורת הוליווד רקורדס משנת [[1991]]




### רצועות בונוס במהדורת Anniversary משנת [[2011]]
#"Fat Bottomed Girls (Single version)"
#"Bicycle Race (Instrumental)"
#"Don't Stop Me Now (With long-lost guitars)"
#"Let Me Entertain You (Live in Montreal, November 1981)"
#"Dreamer's Ball (Early acoustic take, August 1978)"
*המסומנים יצאו כסינגלים.

## משתתפים
*כל השירה מבוצעת על ידי פרדי מרקיורי, למעט:
** Fat Bottomed Girls: מרקיורי ומיי
** Fun It: מרקיורי וטיילר
** Leaving Home Ain't Easy: מיי
** More Of That Jazz: טיילור
*קולות ליווי מבוצעים על ידי קווין, למעט:
** Jealousy: מרקיורי
** Let Me Entertain You: מרקיורי
** Dreamer's Ball: מרקיורי
** Leaving Home Ain't Easy: מיי
** More Of That Jazz: טיילור
*תופים: רוג'ר טיילור
*פעמונה ב-'Don't Stop Me Now': טיילור
*כל הכלים (תופים, בס, גיטרות ומראקה) וכמו כן כל הקולות ב-'More Of That Jazz': טיילור
*גיטרה מובילה: בריאן מיי
*גיטרות בס: ג'ון דיקון
*גיטרות קצב: מיי ודיקון
*גיטרות אקוסטיות: מיי, למעט השיר "Seven Days" (דיקון)
*פסנתרים על ידי מרקיורי

## קישורים חיצוניים

קטגוריה:אלבומי קווין
קטגוריה:אלבומים באנגלית
קטגוריה:אלבומי חברת אלקטרה רקורדס
קטגוריה:אלבומי חברת EMI רקורדס
ספרות מצריות

**ספרות מצריות** עומדות בבסיס שיטת הספירה המצרית העתיקה.

## הספרות

המצרים הקדומים היו הראשונים שביצעו פעולות מורכבות בתחום המתמטיקה והאריתמטיקה. בסביבות תחילת האלף השלישי לפנה"ס, פיתחו המצרים שיטת ספירה לא-פוזיציונלית, המבוססת על חזקות של 10. דרכם הייחודית להצגת המספרים הייתה חיבורית, כלומר: כל ספרה ביטאה גודל מסוים, כאשר הגודל "הכללי" של המספר הוא סכום הגדלים של כל אחת מהן בנפרד, בלא תלות במיקום הספרות. שיטה זו הקדימה את השיטה הרומית, הדומה לה במקצת ומוכרת עד ימינו. שתיהן נבדלות משמעותית מהשיטה העשרונית בה הגודל שמתארת ספרה תלוי גם במיקומה במספר.

בשיטת הספירה המצרית קיימות 7 ספרות בלבד.

## ייצוג מספרים

לציון מספרים שאינם חזקות שלמות של 10, השתמשו המצרים במספר סמלים רשומים זה מעל זה או זה ליד זה, כך שסכומם הוא המספר המבוקש. סמלים דומים נרשמו בקבוצות. למשל, המספר הנכתב בשיטה העשרונית כ-7507, ניתן לביטוי כסכום: **1×100+7×1000+5×7**, ולפיכך ייכתב על ידי שבע פעמים הסימן של אלף, חמש פעמים הסימן של מאה, ושבע פעמים הסימן של אחת:

## השיטה ההיראטית
בתקופה מאוחרת יותר, לאחר המצאת הפפירוס, נכנסה לשימוש שיטת סימון שונה כחלק מהכתב ההיראטי, שכללה סמל מיוחד לכל מספר מ-1 עד 9, לכל עשרת מ-10 עד 90, לכל אחת מהמאות וכו'. שיטה זו הקטינה את מספר הסימנים שנדרשו לרישום המספרים. למשל, המספר 5679 יכול להיכתב בארבעה סימנים בלבד, במקום 27. אך היא הייתה קשה יותר לשימוש, משום שהיו בה 36 סימנים שונים לחלוטין זה מזה, לעומת 7 סימנים בסיסיים בכתב הקודם. שיטה זו הייתה בשימוש בכתיבה על פפירוסים כבר ב-1800 לפנה"ס, במקביל לשיטה ההירוגליפית, בה המשיכו להשתמש לחריתה באבן.

המצרים השתמשו בסימנים מיוחדים לציון פעולות אריתמטיות. כמו שאנו משתמשים בסימנים (+) ו- (-) כדי לציין חיבור וחיסור, הם השתמשו בסימנים: 
D54-D55
ממוזער|216x216 פיקסלים אם הסימן הצביע לכיוון הכתיבה, הסימן היה חיבור, אחרת הוא סימל חיסור. לפי השערות מסוימות מדובר בסימני רגליים ההולכות עם כיוון הכתיבה, או נגדו. 

חיבור וחיסור מסתכמים בספירה של כמה סמלים מכל סוג יש בביטויים המספריים ולאחר מכן כתיבה מחדש עם מספר הסמלים המתקבל. 

## ייצוג שברים
המצרים היו חלוצים גם בתחום השברים, ושיטת הכתיבה שלהם התבססה על שברים יסודיים, כלומר שברים שהמונה שלהם הוא 1 והמכנה הוא מספר שלם. הסימון להופכי, אשר יוצר שבר יסודי, הוא הסמל D21 שנכתב מעל המספר.

שברים אחרים נכתבו כסכום של שברים יסודיים שונים זה מזה. לדוגמה, השבר 2/5 ניתן להצגה כסכום 2/5 = 2/6 + 2/(5×6) = 1/3 + 1/15, ולכן נכתב כך:

כיום ידוע שכל שבר פשוט ניתן לייצוג כסכום כזה, והצגה כזו נקראת שבר מצרי. שברים מצריים נוחים מאוד לשימוש כאשר יש צורך להשוות בין שני גדלים שונים. מאידך, חישובים שקל לבצע בעזרת שברים פשוטים הם לעיתים קשים למדי בעזרת שברים מצריים, והפיכת שבר פשוט לשבר מצרי עשויה להיות משימה מורכבת למדי. בממצא הארכאולוגי הקרוי פפירוס רינד נמצאו בעיות מתמטיות וטבלאות לפירוקם של שברים רבים לשברים מצריים, המדגימות את היכולת המתמטית של הכותב.

בנוסף, היו גם סימנים מיוחדים לשברים 1/2, 2/3 ו-3/4, בהם השתמשו לעיתים קרובות:

## קישורים חיצוניים

* מתמטיקה מצרית 
* 

מצריות
קטגוריה:כתב במצרים העתיקה
קרפדיים

[ממוזער|[קרפדת אדום|קרפדות אדום]]
ממוזער|קרפדת ''Pedostibes tuberculosus''
**קַרְפָּדִיִּים** (בלטינית: Bufonidae) היא משפחה מסדרת חסרי הזנב. היא המשפחה היחידה מבין חסרי הזנב בה קיימות רק קרפדות, במובן הטקסונומי של המילה. במשפחת הקרפדיים נכללים מספר סוגים, כאשר הסוג קרפדה (*Bufo*) הוא בעל התפוצה הרחבה ביותר מביניהם. המינים בסוג *Atelopus* הם היחידים מהמשפחה שנקראים לרוב צפרדעים, למרות שהם אינם צפרדעים.

תפוצת הקרפדיים רחבה, וניתן למצוא אותם בכל מקום בעולם, פרט לאוסטרליה ואנטארקטיקה, והם מיישבים מגוון רחב של בתי גידול, החל מאזורים צחיחים וכלה ביערות גשם.

עורם של הקרפדיים לרוב מכוסה ביבלות, ובגב ראשם קיים זוג של בלוטות המפרישות רעל בשעת לחץ. הרעל בבלוטות מכיל שורה של רעלנים שהשפעתם שונה. אחד מן הרעלים, הידוע בשם Bufotoxin, משפיע על המוח, ואף היה בשימוש בתור סם למטרות שעשוע.

## טקסונומיה
**[[Adenomus]]*
**[[Altiphrynoides]]*
**Anaxyrus* - בה קרפדה מערבית
**[[Andinophryne]]*
**[[Ansonia]]* (כולל המין קרפדת הקשת מבורנאו)
**[[Atelophryniscus]]*
**[[אֲטֵלוֹפּוּס]] (*Atelopus*)
*[[קרפדה (סוג)|קרפדה]] (*Bufo*)
*[[סוג ומין יחיד|מין יחיד]] - *Bufoides meghalayanus*
**Capensibufo*
**Chaunus*
*מין יחיד - *Churamiti maridadi*
**Crepidophryne*
**Dendrophryniscus*
*מין יחיד - *Didynamipus sjostedti*
*מין יחיד - *Epidalea calamita*
**Frostius*
*מין יחיד - *Laurentophryne parkeri*
**Leptophryne*
**Melanophryniscus*
**Mertensophryne*
*מין יחיד - *Metaphryniscus sosai*
**Nectophryne*
**Nectophrynoides*
**Nimbaphrynoides*
**Oreophrynella* - בו המין [[קרפדת המפל]] ו[[קרפדת רוריימה]]
**Osornophryne*
*מין יחיד - *Parapelophryne scalpta*
**Pedostibes*
**Pelophryne*
*מין יחיד - *Pseudobufo subasper*
**Rhamphophryne*
*מין יחיד - [[קרפדה אדומה אפריקאית]] *Schismaderma carens*
**Spinophrynoides*
**Stephopaedes*
**Truebella*
**Werneria*
**Wolterstorffina''

## קישורים חיצוניים

## הערות שוליים

*
קטגוריה:ערכים שבהם תבנית בריטניקה אינה מתאימה
קטגוריה:בעלי חיים שתוארו ב-1825
קטגוריה:טקסונים שתוארו בידי ג'ון אדוארד גריי
קוקאי (סומו)

**קוקאי פוטושי** (ביפנית: **黒海 太**, בגאורגית: **მერაბ ლევან ცაგურია**, מֶרַב לבַן צַגוּריה; נולד ב-10 במרץ 1981, בסוחומי, שבגאורגיה) הוא מתאבק סומו לשעבר ממוצא גאורגי. הישגיו בקריירה הם 248-189-0. בשנת 2003 הוא היה הגאורגי הראשון שהגיע לדרגת סאקטורי (השני היה טוטינוטין צויוסי בשנת 2008). הדרגה הגבוהה ביותר לה הגיע היא קומוסובי (מספטמבר 2006). הוא הפסיק להופיע בתחרויות בשנת 2012.

## קישורים חיצוניים

* sumo.goo.ne.jp, באנגלית

קטגוריה:ספורטאים גאורגים
קטגוריה:מגרלים
קטגוריה:גאורגים שנולדו ב-1981
סנוניתיים

**סנוניתיים** (*Hirundinidae*) היא משפחת עופות בסדרת ציפורי השיר. ציפורים אלה מתמחות בציד חרקים מעופפים: הן מצטיינות בתעופה, מבלות חלק גדול מזמנן באוויר, יש להן מקור קצר ומפתח פה גדול, ורגליהן קצרות וחלשות. בתכונות אלה הסנוניתיים דומים לסיסאים, אך אין קרבה גנטית בין שתי הקבוצות.

לזכר ולנקבה בסנוניתיים יש ניצוי דומה. ברוב הסנוניתיים נוצות הזנב החיצוניות ארוכות יותר משאר נוצות הזנב.

המיון של משפחת הסנוניתיים עובר שינויים: בעבר היו מקובלים 16 סוגים ו-75 מינים, ולאחרונה המיון המקובל יותר הוא 21 סוגים ו-88 מינים.

משפחת הסנוניתיים היא משפחה קוסמופוליטית המצויה בכל היבשות למעט אנטארקטיקה, ארקטיקה, ניו זילנד ואיים מבודדים. בישראל זוהו 9 מינים, אך רק 6 מהם מופיעים בישראל בקביעות, ובכלל זה ארבעה מינים המקננים באופן סדיר באזורים נרחבים בארץ.

חלק מהסנוניתיים מקננים ביחידות, ואחרים במושבות. רוב הסנוניתיים מקננים בקינים בעלי מבנה מורכב במיוחד, ששני בני-הזוג בונים מכדוריות בוץ קטנות שהם אוספים מהקרקע ומביאים בפה. מינים אחדים חופרים קינים בקירות אדמה. חלקו הפנימי של הקן מרופד. רוב המינים מקננים במקומות מוגנים ואפלים כגון כוכים ומערות, ומינים רבים הסתגלו לקינון במבנים מעשה ידי אדם. בדרך-כלל קינון סנוניות בבניינים מתקבל בברכה על-ידי אנשי המקום, ובארצות רבות אף נהוג לעודד את הקינון שלהן בבניינים, למשל בעזרת קינים מלאכותיים. לעומת זאת, במקומות אחרים מושמדים קינים רבים של סנוניות; בעיה זו חמורה במיוחד בישראל, וביפן ובישראל היא הביאה לפיתוח לשלשיות – מדפים קטנים וקלים מאוד המותקנים תחת קינים. מספר הביצים בתטולה 6-3, משך הדגירה כשבועיים, ואילו השהות בקן ממושכת באופן יחסי לגודל הציפור: 4-2 שבועות.

סנוניתיים רבים נוהגים להתלהק מחוץ לעונת הקינון וללון בלינה קבוצתית, בדרך-כלל בצמחייה טבעית כגון קנים. לינה קבוצתית המונית בערים, ובמיוחד בתוך מבנים סגורים כגון חניונים תת-קרקעיים, היא ככל הנראה תופעה חדשה, הבולטת בישראל בסנונית הרפתות.

## מיון המשפחה
* תת-משפחה: סנוניתים *Hirundininae*
** סוג *Tachycineta* - בו סנונית עצים
** סוג בו מין יחיד סנונית כחולה *Phaeoprogne tapera*
** סוג סנונית כהה *Progne* - בה המין סנונית סגולה
** סוג סנונית אמזונית *Notiochelidon*
** סוג סנונית לבנת-חזה *Atticora*
** סוג בו מין יחיד סנונית לבנת ירך *Neochelidon tibialis*
** סוג סנונית גסת כנף *Stelgidopteryx*
** סוג בו מין יחיד סנונית לבנת גב *Cheramoeca leucosternus*
** סוג כוכית *Riparia*
** סוג סנונית מפוספסת *Phedina*
** סוג סנונית *Hirundo*
** סוג טסית *Delichon*
** סוג סנונית כנף-משור *Psalidoprocne*
* תת-משפחה: סנוניתי נהר *Pseudochelidoninae*
** סוג סנונית נהר *Pseudochelidon*

## קישורים חיצוניים

* 

## הערות שוליים

*
קטגוריה:בעלי חיים שתוארו ב-1825
קטגוריה:טקסונים שתוארו בידי ניקולס אילוורד ויגורס
IBM 650

280px|ממוזער|ניתן להבחין באינדיקטורים בי-קוינאריים בחזית של מחשב ה- IBM 650
280px|ממוזער|חזית מחשב ה IBM 650 בהסתכלות מהצד האחורי
**IBM 650** היה אחד המחשבים המחשבים הראשונים של חברת IBM והמחשב הראשון שיוצר בייצור המוני. המחשב הושק בשנת 1953 ומעל ל-2,000 מערכות יוצרו בין המשלוח הראשון בשנת 1954 לבין 1962. תמיכה במחשב ה-650 ומרכיביו הופסקה בשנת 1969.

המחשב עושה שימוש בארכיטקטורה של שתי כתובות והנתונים והכתובות שניהם עשרוניים. הזיכרון מצוי על גבי תוף מסתובב.

שלושה מרכיבים למערכת 650 בסיסית:

## חומרה
מערכת 650 בסיסית מורכבת משלושה רכיבים:
* יחידת קונסולה IBM 650)
* ספק כוח (IBM 655)
* קורא כרטיסים מנוקבים (IBM 533 או IBM 537)
רכיבים אופציונליים:
* יחידת הדיסק (IBM 355)
* קורא כרטיסים מנוקבים (IBM 543)
* יחידת בקרה(IBM 652) בקר טייפ מגנטי
* יחידה חיצונית (IBM 653) אחסון בסיסי, אריתמטיקת נקודה צפה, אינדקס רגיסטרים.
* יחידת אלפבית חיצונית (IBM 654)
* יחידת טייפ מגנטי (IBM 727)
* תחנת בירור (IBM 838)

זיכרון תוף מסתובב סיפק כ-2000 מילים בנות 10 ספרות (5 תווים למילה) בכתובות 0000 עד 1999.
במונחים של המאה ה-21 היה זה זיכרון איטי שכן לא הייתה אפשרות לגשת למילה עד לרגע שבו המיקום שלה על גבי משטח התוף עבר תחת ראשי הקריאה/כתיבה במהלך הסיבוב (סיבוב התבצע במהירות 12,500 סיבובים לדקה. זמן הגישה הממוצע ללא אופטימיזציה היה 2.5 מילישניות)

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:מחשבים חלוציים
650
ג' בטבת

על פי הלוח העברי הקבוע, פרשת בר המצוה של ילד שנולד בג' טבת היא
ברוב השנים פרשת ויגש אבל אם בר המצוה חל בשנה חסרה המתחילה בשבת (שנה מקביעות זחא או זחג) פרשת בר המצוה היא פרשת מקץ.

## חגים ומועדים
* נר שמיני של חנוכה, זאת חנוכה, בשנים חסרות (כ-25.5% של השנים)

## אירועים היסטוריים
* ה'ק"א – הפעם האחרונה שתקופת שמואל נפלה בתאריך זה
* ה'תקפ"ד – הפעם הראשונה שזמן שאלת גשמים בגולה התחיל בתאריך זה
* ה'תרצ"ג – החל אכלוסה של קריית חיים, הראשונה בין הקריות שהוקמו בעמק זבולון, סמוך לחיפה
* ה'תשמ"ג – תאונת דרכים במעלה אפרים בה אוטובוס מטיילים מבית הספר אמירים בהרצליה הידרדר לתהום. חמש תלמידות קיפחו את חייהן
* ה'תשס"ט – ביום הרביעי למבצע עופרת יצוקה ארגון החמאס משגר לראשונה טילים לעבר באר שבע

## נולדו
* ה'תרמ"ד – בן-ציון דינור, שר, חבר הכנסת, היסטוריון ומחנך (נפטר בה'תשל"ג)
* ה'תר"ן – יצחק פוירינג, מנהיג ציוני מגרמניה (נפטר בה'תרצ"ח)
* ה'תרפ"ח – שולמית אלוני, מקימת מנהיגת מרצ וחברת כנסת ושרה מטעמה (נפטרה בה'תשע"ד)
* ה'תשי"ב – הרב יעקב מאיר שטרן אב"ד בית הוראה "בשבילי אורייתא" ורב שכונת קהילות יעקב בבני ברק
* ה'תשי"ג – אורי יהודה אריאל, חבר הכנסת מטעם האיחוד הלאומי שר הבינוי והשיכון, שר החקלאות ופיתוח הכפר
* ה'תשי"ז – שלום שמחון, פוליטיקאי ואיש ציבור ישראלי
* ה'תשכ"ו – הרב זמיר כהן, יו"ר ארגון הידברות
* ה'תשכ"ז – הרב אמנון בזק, רב בישיבת הר עציון

## נפטרו
[שמאל|ממוזער|250px|[גרטרוד קראוס, סוף שנות ה-30]]
* ה'תקנ"א – יעקב פרנק, מנהיג שבתאי שהתנצר עם חסידיו
* ה'תר"ס – הרב יעקב חי עבו, ממנהיגי היישוב הישן בצפת.
* ה'תקמ"ה – רבי דוד בן ברוך (הכהן אזו"ג)- רב ומקובל במרוקו, ביום פטירתו נערכת הילולה המונית על קברו.
* ה'תשל"ח – כלת פרס ישראל גרטרוד קראוס, רקדנית וכוריאוגרפית, מחלוצי המחול והבלט בארץ ישראל
* ה'תשל"ט – הרב חיים שמואלביץ, ראש ישיבת מיר (נולד ה'תרס"ב)
* ה'תשס"ז – אורי דן, סופר ועיתונאי ישראלי (נולד ה'תרצ"ה) 
* ה'תשע"ג – אברהם מור, שחקן ומדבב ישראלי (נולד בב' באייר ה'תרצ"ה)
* ה'תשע"ז – הרב יצחק עמדי היה מחנך, רב המושב עין העמק ומייסד המרכז הרוחני ליהודי כורדיסטן (נולד ב-ה'תרפ"ו)
----

* ב' בטבת – ד' בטבת
* טבת

## הערות שוליים

ד03
י03
ד' בטבת

על פי הלוח העברי הקבוע, פרשת בר המצוה של ילד שנולד בד' טבת היא ברוב השנים פרשת ויגש. אבל אם בר המצוה חל בשנה חסרה המתחילה בשבת (שנה מקביעות זחא או זחג) פרשת בר המצוה היא פרשת מקץ.

## חגים ומועדים
* ביהדות פראג נהגו לומר ביום זה סליחות.

## אירועים היסטוריים
* ה'תס"ב – הפעם האחרונה שתקופת שמואל נפלה בתאריך זה
* ה'תק"ה – פרצו פרעות ביהודי פראג, שהואשמו בסיוע לכוחות פרוסיה לכבוש את העיר כמה חודשים קודם לכן, במהלך מלחמת הירושה האוסטרית.
* ה'תרנ"ד – תחילת הקמתה של מסילת רכבת העמק

## נולדו
* ה'תר"ה – רבי נפתלי הורוביץ, האדמו"ר השלישי ממעליץ
* ה'תרמ"ז – ישראל רוקח, ראש עיריית תל אביב, חבר הכנסת ושר מטעם הציונים הכלליים (נפטר ה'תשי"ט)
* ה'תרנ"ח – הרב יהושע פישל זקס, רב ואיש חינוך מאנשי היישוב הישן בירושלים (נפטר ה'תשמ"א). 
* ה'תשכ"ד – טל פרידמן, שחקן, מדבב ומוזיקאי ישראלי
* ה'תשכ"ו – אמיר בן-דוד, עיתונאי, תסריטאי ומוזיקאי ישראלי

## נפטרו
* ה'תקנ"ד – סרף בר (נפתלי הרץ סרף בר מֶדֶלסהיים), פרנס יהודי צרפתי, הפקיד הראשי לענייני יהודים באלזס.
* ה'תקצ"ט – רבי שמואל ברנשטיין, רבה של אמשטרדם
* ה'תרל"ג – רבי יהושע אייזיק שפירא (ר' אייזל חריף), אב"ד סלונים (נולד ה'תקס"א)  
* ה'תר"ם – רבי חיים שניאור זלמן שניאורסון, האדמו"ר מליאדי, בנו השלישי של הצמח צדק מלובביץ' (נולד ה'תקע"ד) 
* ה'תרנ"א – רבי גרשון העניך לינער, האדמו"ר השלישי של חסידות איזביצה ראדזין. נודע כ"בעל התכלת" על-שם יוזמתו החלוצית לחידוש השימוש בתכלת בציצית (נולד ה'תקצ"ט)
* ה'תרצ"ג – רבי חיים שאול הכהן דוויק, רבה הראשי של ארם צובא שבסוריה וראש ישיבת המקובלים רחובות הנהר בירושלים (נולד ה'תרי"ח)
* ה'תרצ"ו – רופוס דניאל אייזקס, המרקיז הראשון מרדינג, שופט עליון בבריטניה ומשנה למלך בהודו.
* ה'תשנ"ד – עמנואל עמירן, מלחין ישראלי (נולד ה'תרס"ט).
* ה'תשל"ה – יעקב גרי, שר בממשלת ישראל (נולד ה'תרס"א).
* ה'תשס"ב – רבי משה בלוי, רב פרדס כץ תל גיבורים והסביבה, מחבר ספרים: משנת משה, זיכרון שלום, נפש ברכה.

----

* ג' בטבת – ה' בטבת
* טבת

## הערות שוליים

ד04
י04
ה' בטבת

על פי הלוח העברי הקבוע, פרשת בר המצווה של ילד שנולד בה' טבת היא ברוב השנים פרשת ויגש. אבל אם בר המצווה חל בשנה שלמה המתחילה ביום חמישי (שנה מקביעות השא או השג) פרשת בר המצוה היא פרשת ויחי.

## חגים ומועדים
* "צום העשירי", לדעת רבי שמעון
*"דידן נצח" (מארמית: "הניצחון שלנו") – יום שמציינים חסידי חב"ד לזכר זכייתם במשפט הספרים בשנת ה'תשמ"ז.

## אירועים היסטוריים
*  – בא הפליט לבבל להודיע על כך שירושלים הוכתה ()
* ה'תר"ץ – תנועות אחדות העבודה והפועל הצעיר מתאחדות ומקימות את מפא"י
* ה'תש"ט – קיבוץ ראש הנקרה עולה לקרקע
* ה'תשכ"ט – טרוריסטים יורים ומשליכים רימוני יד לעבר מטוס אל על בנמל התעופה של אתונה
* ה'תשל"א – רצח ילדי משפחת ארויו בעזה
* ה'תשמ"ט – יאסר ערפאת נואם בעצרת האו"ם שמתכנסת במיוחד לכבודו בז'נבה
* ה'תש"ן – מונפק המטבע שערכו חמישה שקלים חדשים
* ה'תשס"א – צה"ל מחסל את ראש הפת"ח בטולכרם, תאבת תאבת, בסיכול ממוקד
* ה'תשס"ו – ראש ממשלת ישראל, אריאל שרון, לוקה בשבץ מוחי חמור ושוקע בתרדמת. סמכויות ראש הממשלה מועברות לממלא מקומו, אהוד אולמרט
* ה'תשע"ט – פיגוע הירי בגבעת אסף מחבל יורה מרכב לעבר חיילים ואזרחים שהמתינו בטרמפיאדה שני חיילים נהרגו וחייל ואישה נפצעו קשה
* ה'תשפ"ג – הושבעה הממשלה השלושים ושבע

## נולדו
[שמאל|ממוזער|[נפתלי הרץ וייזל]]
* ה'תפ"ו – נפתלי הרץ וייזל, בלשן ומשורר עברי, מאבות תנועת ההשכלה היהודית (נפטר בה'תקס"ה)
* ה'תקכ"ה – רבי יוסף מייא, אב"ד ומרא דאתרא בברסלאו, ומדפיס עברי. (נפטר בד' בכסלו ה'תקע"א)
* ה'תרצ"ז – אברהם ב. יהושע המכונה **א. ב. יהושע**, סופר ומחזאי ישראלי
* ה'תשט"ו – פנינה רוזנבלום, קוסמטיקאית וחברת כנסת בליכוד
* ה'תשכ"ב – יוסי גיספן, פזמונאי ישראלי המתמקד במוזיקה ים-תיכונית
* ה'תשכ"ד – יוסף קליינר, רב, פסיכולוג, שחקן ואיש רוח ישראלי
* ה'תשמ"א – אבי נוסבאום, בדרן ומנחה ישראלי

## נפטרו
* ה'תקכ"ה – רבי שמואל הילמן, רב אשכנזי, מרא דאתרא ואב"ד במנהיים ובקהילה היהודית במץ.
* ה'תרי"ב – הרב בנימין מרדכי נבון היה רב ומקובל ארץ-ישראלי (נולד ב-ה'תקמ"ח).
* ה'תשכ"א – הרב אברהם יעקב פרידמן (השני) בעל האביר יעקב, האדמו"ר מסדיגורה.
* ה'תשכ"ו – אברהם שפירא, ראש השומרים בפתח תקווה
* ה'תשנ"א – הרב אברהם זיידה הלר, ראש ישיבה בצפת ומפעילי הציבור הבולטים בעיר (נולד ה'תרנ"ד).
* ה'תשס"א – הרב בנימין זאב כהנא (נולד ה'תשכ"ז), ראש ישיבת הרעיון היהודי, נרצח בפיגוע ירי ביחד עם אשתו טליה.
* ה'תשס"ה – יהודית נאות, שרה בממשלת ישראל, חברת הכנסת, פרופסור למיקרוביולוגיה בטכניון (נולדה ה'תש"ד).
----
* ד' בטבת – ו' בטבת
* טבת

## הערות שוליים

ד05
י05
פאבלו סרסטה

**פאבלו סָרָסָטֶה** (בספרדית: **Pablo Sarasate**; 10 במרץ 1844 – 28 בספטמבר 1908) היה כנר וירטואוז ומלחין ספרדי.

## ביוגרפיה
סרסטה נולד בעיר פמפלונה שבספרד. אביו היה מנצח תזמורת כלי נשיפה צבאית. בגיל חמש החל ללמוד נגינה בכינור בהדרכת אביו. כישרונו נתגלה במהרה, וכבר בגיל שמונה ניגן לראשונה בקונצרט פומבי.
הוא זכה במלגה שאפשרה לו המשך לימודים במדריד, שם זכה להערכה גם על ידי מלכת ספרד, איזבלה השנייה, שהעניקה לו כינור סטרדיווריוס. בגיל 12 המשיך לימודיו בקונסרבטוריון של פריז שם זכה בגיל 17 בפרס הראשון בתחרות יוקרתית.

ב-1860 החל סרסטה את הקריירה העולמית שלו ככנר וירטואוז. הוא הופיע בכל רחבי אירופה וכן בכל יבשת אמריקה. נגינתו הצטיינה באינטונציה נקייה, טכניקה מושלמת ורגשנות. הוא גבה שכר גבוה על הופעותיו. בגרמניה קיבל 3,000 מארקים לקונצרט, בעוד שכנר מפורסם כיוזף יואכים קיבל 1,000 מרקים.

בשנת 1904 ערך מספר הקלטות.

סרסטה נפטר מדלקת ריאות בעיר ביאריץ בשנת 1908, בגיל 64.

## יצירותיו
סרסטה כתב פנטזיות, רומנסות ועיבודים של ריקודים ושירי עם ספרדים. בכל היצירות והעיבודים הדגיש את הצד הווירטואוזי. מיצירותיו המפורסמות:
* "רומנסה אנדלוסה"
* "חוטה נווארה"
* "נעימות צועניות"
* "זאפאטיאדו"
* פנטסיה על נושאים מתוך כרמן של ז'ורז' ביזה
* וריאציות על נושא מהאופרה חליל הקסם של מוצרט

## השפעתו
סרסטה השפיע על מלחינים רבים שהקדישו לו מיצירותיהם:
* אדואר לאלו הקדיש לו את "הסימפוניה הספרדית".
* הנריק וייניאבסקי הקדיש לו את הקונצ'רטו לכינור מס' 2.
* קאמי סן-סנס הקדיש לו את הקונצ'רטו לכינור מס' 3 ואת "מבוא ורונדו קפריצ'וזו".
* מקס ברוך הקדיש לו את "הפנטסיה הסקוטית".

## על שמו
רחוב סאראסאטה ברובע ה-15 שבפריז

## לקריאה נוספת
* נתן דונביץ', **וירטואוזים-גדולי הכנרים מפגניני עד מידורי**, 2003.

## קישורים חיצוניים

* 

* 
* 

קטגוריה:מלחינים ספרדים
קטגוריה:כנרים
קטגוריה:מוזיקאים בסקים
קטגוריה:בוגרי הקונסרבטואר של פריז
קטגוריה:מעוטרי עיטור פרידריך
קטגוריה:אבירי מסדר הפיל
קטגוריה:ילידי 1844
קטגוריה:נפטרים ב-1908
רעלה

שמאל|ממוזער|אישה מוסלמית ברעלה
[שמאל|ממוזער|250px|נשים עם [חג'אב]]
**רְעָלָה** היא פריט לבוש המשמש לכיסוי הראש או הפנים. בין היתר, נחשבת הרעלה לסממן של צניעות. אישה מוסלמית אדוקה מתחילה ללבוש רעלה לאחר קבלת הווסת, בדת המוסלמית, ונשים אדוקות לובשות אותה. מקור השם העברי הוא בספר ישעיה, שבו מתוארים לבושים שלבשו בנות ירושלים כדי להתייפות, ובהם רעלה.

## היסטוריה
פרופ' מועאזז אילמייה צ'יג  הטורקית, מומחית לחקר שומר, חקרה ומצאה שהרעלות הראשונות שימשו כוהנות מין בשומר. גם מהתנ"ך עולה כי הזונות בתקופה הכנענית, היו מכסות את פניהן במעין רעלה, כנראה כדי שקרוביהן לא יכירו אותן, כפי שעולה מפרשת יהודה ותמר.

מצד שני, מסמך משפטי אשורי מן המאה ה-13 לפנה"ס מעיד על איסור על לבישת רעלה לנשים פשוטות ובייחוד לזונות. גם טקסטים יווניים מתייחסים ללבישת רעלה כאל סימן של השתייכות למעמד גבוה יותר בפרס העתיקה. באירופה לבשו נשים אנגלו-סקסיות ואנגלו-נורמניות נשואות (עד שנת 1175 לפחות) רעלות על שיערן וחלק מפניהן. רק בתקופת בית טיודור (1485) הפכו רעלות לפחות נפוצות, עם כניסתם של הברדסים לאופנה. הרעלה הייתה מסמלת אבל ומוצמדת לקצה המצנפת של אישה "בשיא תקופת האבלות". בנוסף, היה נפוץ גם שימוש ברעלה כתחליף למסכה, ובכך להסתיר את זהותה של אישה המעורבת בפרשיית אהבים או בפעילות אחרת שהיא העדיפה לא לפרסם בציבור. רעלות גם נועדו להגן על העור מפני גורמי האקלים ולמנוע מאבק לחדור לפנים.

## ביהדות
מהמשנה עולה שיהודיות בארצות ערב היו מתכסות ברעלה, כמנהג נשות המקום. המשנה מתירה להן לצאת רעולות בשבת לרשות הרבים בלא לחשוש לאיסור טלטול, שהרי הרעלה היא חלק מלבושם: "ערביות יוצאות רעולות, ומדיות פרופות, וכל אדם, אלא שדברו חכמים בהווה".

**ערביות יוצאות רעולות** כותב הרמב"ם: "רעולות, שיש עליהן פעמונים, כלומר שהנשים הערביות יוצאות בפעמונים לפי שכך דרכן לעשות תמיד, והוא ממיני הקשוטין הנטפות והשרות והרעלות, ומזה הברושים הרעלו, כלומר הורעדו והונעו כדי שיפול פרים".

בימינו, קרא בית הדין של העדה החרדית שלא ללבוש "כיסויים משונים ותמוהים (וכל שכן רעלות)", לאחר שיותר ויותר נשים חרדיות, בעיקר מחוגים קיצוניים, החלו לאמץ את כיסוי הרעלה. הרב שלום משאש, שכיהן כרבה של ירושלים, ביקר אף הוא בחריפות את התופעה.

## ראו גם
* איסור הצגת סמלים דתיים בבתי הספר בצרפת ("חוק הרעלה")
* בורקה
* חג'אב 
* ניקאב
* צ'אדור

## קישורים חיצוניים

* 

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:כיסויי ראש
קטגוריה:מילים יחידאיות בתנ"ך
קטגוריה:לבוש אסלאמי לנשים